Leon van Nierop se resensie: The English GameTHE ENGLISH GAME *** Met Edward Holcroft en Kevin Guthrie Skepper: Julian Fellowes en andere Die reklame vir hierdie gesofistikeerde Britse reeks is bietjie misleidend. ŉ Mens vermoed dat die hele reeks gaan oor die ontstaan van voetbal (later sokker) in Skotland, en watter drama alles agter die skerms voltrek het. Episode 1 gaan wel oor een van die eerste sokkerwedstryde wat gespeel is en hoe die Old Etonians die spel as hul eie geklassifiseer het. Maar daarna raak dit meer behep met een van die sokkerspelers (Edward Holcroft) wie se vrou nie kan kinders hê nie, dan wil hulle ŉ kind aanneem, en konsentreer die reeks vir ŉ episode of wat daarop alvorens dit terugbeweeg na die sokkerspelers waarvan werkloses omgekoop word om hulle by die Old Etonians aan te sluit en die drama wat daarmee gepaard gaan. Jy gaan in ŉ stadium vermoed dat jy na die stiefkind met ŉ sokkerbal van Downton Abbey kyk, want Julian Fellowes, een van die hoofskrywers, was die skepper van daardie trefferreeks. Maar uiteindelik vergaap ŉ mens jou aan die skoonheid van Skotland en hoe gesofistikeerde manne soos ware here sokker gespeel het. Van die rofheid en dikwels gewelddadige gevegte wat deesdae tussen spelers uitbreek, is daar min sprake. Op Netflix.